REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/63-24

12. jul 2024. godine

B e o g r a d

INFORMACIJA O JAVNOM SLUŠANjU NA TEMU:

„Poljoprivredna politika - pravedna raspodela sredstava podsticaja u planiranju narednog agrarnog budžeta“;

ODRŽANOG 12. jula 2024. godine

Odbor za poljoprivredu, šumarstvo i vodoprivredu, je na trećoj sednici održanoj 13. juna 2024, doneo odluku o organizovanju javnog slušanja na temu: „Poljoprivredna politika - pravedna raspodela sredstava podsticaja u planiranju narednog agrarnog budžeta“. Javno slušanje je održano 12. jula 2024. godine u Velikoj sali Doma Narodne skupštine, Trg Nikole Pašića 13.

Javno slušanje je počelo u 10,00 časova.

Javnom slušanju je prisustovala predsednica Narodne skupštine, Ana Brnabić.

Javnom slušanju su prisustvovali predsednik Odbora Marijan Rističević i sledeći članovi Odbora: Ivana Stamatović, Milija Miletić, Dijana Radović, Goran Petković, Dušan Nikezić, Slobodan Ilić, Zoran Sandić i zamenici članova Odbora: Sanja Milošević, mr Akoš Ujhelji i Dragan Jonić.

Javnom slušanju su prisustvovali i narodni poslanici koji nisu članovi Odbora: Olivera Denić, Ilo Mihajlovski, Branimir Jovanović i Branko Pavlović.

Pored članova Odbora za poljoprivredu, šumarstvo i vodoprivredu Javnom slušanju je prisustvao: Danilo Golubović, savetnik predsednika Vlade.

Javnom slušanju su prisustvovali predstavnici Ministarstva poljoprivrede, šumarstva i vodoprivrede: Nenad Katanić, pomoćnik ministra, Sektora za poljoprivrednu politiku, Livija Pavićević, državni sekretar, Jelena Blagojević, državni sekretar, Milica Neđić, pomoćnik ministra Sektora za pravne i normativne poslove, Slobodan Nikolovski, direktor Uprave za agrarna plaćanja, Bojan Živković, pomoćnik direktora Uprave za agrarna plaćanja.

Javnom slušanju je prisustvovao predstavnik Ministarstva finansija: Darko Komnenić, pomoćnik ministra finansija.

Javnom slušanju je prisustvovao predstavnik Ministarstva unutrašnje i spoljne trgovine: Žarko Malinović.

Javnom slušanju su prisustvovali predstavnici Pokrajinskog sekretarijata za poljoprivredu, vodoprivredu i šumarstvo: Petar Samolovac i Mladen Petreš

Javnom slušanju je prisustvovao predstavnik Privredne komore Srbije: Nenad Budimović.

Javnom slušanju su prisustvovali predstavnici sledećih udruženja: Udruženje „SPASˮ: Zoran Milićević, Milovan Milošević, Miloš Pavlović, Srećko Raković, Goran Raković, Ljubiša Radisavljević; Ljubiša Mladenović, Udruženje odgajivača goveda Centralne Srbije;Toplica Jevtić, Udruženje odgajivača ovaca i koza Sokobanja; Slobodan Ilić, Šabačko udruženje odgajivača goveda; Milutin Živković, predsednik saveza „Srpska malina“; Milan Đukić, predsednik skupštine Saveza „ Srpska malina“; Milan Radojičić, predsednik skupštine Udruženja „ Vilamet“; Borislav Matić, “Eko selo”, Dudovica, prof. dr Cvijan Mekić, “Eko selo”, Dudovica; prof. dr Tatjana Brankov, Ekonomski fakultet Novi Sad; Goran Vasić, predsednik Udruženja proizvođača mleka Mačvanskog okruga, dr Milija Palamarević, predsednik odgajivača goveda Centralne Srbije; Miroslav Kiš, Udruženje odgajivača goveda rase Limuzin Srbije; Božo Joković, Udruženje naše voće Srbije, Nikola Nikolić, Udruženje naše voće Srbije; Aleksandar Joković, Zadruga najbolja malina; Andrija Pejović, Jelenac d.o.o. Topola; Dejan Stambolić, voćar; Dalibor Vujić, d.o.o. Red gold; Dragan Vekić, Zadruga Res-agro; Goran Rogić, Udruženje voćara Miker – Kadinjača; Saša Nešić, Udruženje voćara Plava šljiva; Nikola Damljanović, Bioagricert d.o.o.; Mirko Lazović, Lazovića lipa Lis, Radovan Jakovljević, Jakov fud d.o.o.; Vladan Biorčević, Udrženje: “Naše voće Srbija”; Marija Stevanović, MS konsult; dr Rodoljub Živadinović, Predsednik pčelarskih organizacija Srbije; Mihal Balaž, Udruženje poljoprivrednika Stara Pazova; Branislav Bursać, Udruženje poljoprivrednika Stara Pazova; Jurica Terzić, poljoprivrednik; Goran Bojović, “Eko selo”, Dudovica; Nađ Mikloš, Savez Agrarnih Udruženja Vojvodine; Đorđe Grujić, Udruženje za zaštitu poljoprivrednika Asocijacija 2022; Marko Marić, direktor Eko Agrara; Ana Prčić Urko- PG Ana Prčić Urko; Milovanović Zoran, Udruženje stočara Opštine Topola; Dejan Trajković, Udruženje proizvođača mleka “Naše mleko”; Miloš Galonić, Udruženje proizvođača mleka Mačvanskog okruga; Branislav Terzić, Udruženje proizvođača mleka Mačvanskog okruga; Nikola Stojić, Udrženje odgajivača goveda rase Limuzin Srbije; Nenad Radin, Centar za razvoj sela poljoprivrede i negovanje tradicije, Stapar; Gradimir Stamenković, Centar za razvoj sela poljoprivrede i negovanje tradicije; Branislav Gulan, Centar za razvoj sela poljoprivrede i negovanje tradicije; Svetislav Letić, Udruženje Udruženi poljoprivrednici i stočari; Goran Kovačević, Udruženje „Poljoprivrednik nove generacije“; Dobrivoje Petrović, „ZZ Petrović 031“; prof. Zora Dajić Stevanović, Poljoprivredni fakultet , Beograd; prof. Mića Mladenović; Ljubiša Nektarijević, „Volim selo svoje“; Jovica Radovanović; „Volim selo svoje“; Dulanović Goran, Udruženje odgajivača ovaca i koza Bistrica, Nova Varoš; Mihajlo Stevanović, pčelar, Svrljig; Neli Nikolić, poljoprivrednik, Zaječar; Igor Stevanović, poljoprivrednik, Knjaževac; Vladan Milosavljević, poljoprivrednik (stočar), Svrljig; Tatjana Lazarević, poljoprivrednik, Svrljig; Irena Radonjić, poljoprivrednik, Svrljig; Miljan Milojić, savetodavana stručna služba, Niš; Srećko Vukašinović, savetodavna stručna služba, Niš; Vladimir Manić, pčelar, Niš; Goran Simić, stočar, Sokobanja; Aleksandar Đokić, poljoprivrednik, Sokobanja; Milovan Jakovljević, Podgolijski zdravi plodovi - Ivanjica; dr Gordana Radović, Institut za ekonomiku poljorivrede Beograd; Ivan Smajlović, direktor „ANA LAB“; Nikola Mirić, poljoprivrednik-stočarstvo; Miroslav Mijalčić, poljoprivrednik-stočar; Jovica Jakšić, Nezavisna asocijacija poljoprivrednika Srbije; Stanko Krnetić, UP „Aliagrar“ Banatski Karlovac ; Željko Petrov, UP „Dobrica“ Alibunar; Vladislav Gligorin, UPP „Pančevac“ Pančevo; Draško Živković, UPP „Stig i Mlava“ Malo Crniće; Velizar Milosavljević, UP „Donje Pomoravlje-Brežane“ Požarevac; Stojinović Milutin, Načelnik odeljenja za poljoprivredu Gradske uprave grada Šapca, Predrag Vujković, Saradnik za poslove vodoprivrede; Aleksandar Radojević, Kovin, „AGROPROFIT“; Ivan Radovanović, Bogatić, „AGROPROFIT“; dr Miodrag Milković, direktor veterinarske stanice Bujanovac; Čedomir Keco, predsednik Udruženja „AGROPROFIT“; Ratko Aksentijević, predsednik Udruženja GOLIJA ; Olivera Latinović, Nacionalna asocijacija odgajivača goveda Srbije - Nakovo; Nedeljko Savić i Milan Marković, Udruženje STIG; Vasa Džigurski,Udruženje proizvođača mleka Srbije; Jovan Jovanov, Udruženje: „Složni Pidikanci“ Bavanište; Milan Pajić, Udruženje proizvođača mleka „Naše mleko“; Vladimir Vulović, Udruženje Brestovački ratari; Miloš Stojadinović, Udruženje Brestovački ratari; Radomir Krnić, Udruženje Severni Banat Kikinda; Jovan Martinov, Udruženje Severni Banat Kikinda; Dragan Filipović, Udruženje za spas i opstanak stočara Zapadne Srbije; Nenad Milenković, poljoprivredni proizvođači „Donje Pomoravlje Brežane“; Momčilo Šljivić, poljoprivredni proizvođači „Donje Pomoravlje Brežane“; Mita Plavšić, Udruženje proizvođača mleka Srbije; Mihailo Milanović, Udruženje: „Poljoprivrednici Pančevačkog rita“; Tešica Komnenović, Udruženja voćara i vinogradara „Plava šljiva“; Đorđe Stefanović, Udruženje proizvođača mleka Šumadije i Pomoravlja; Boris Lihvarček, Udruženje Vija Panonija; Ivan Kočić, organska poljoprivredna proizvodnja, Novi Karlovci; Tibor Berze, Udruženje odgajivača tovnih rasa goveda „Kasum“; Svetozar Murgaški, „Udruženi poljoprivrednici i stočari Srbije“; Nikola Delić, Institut za stočarstvo; Četrofić Dejan, Udruženje proizvođača mleka Šumadije i Pomoravlja.

Predsednik Odbora za poljoprivredu, šumarstvo i vodoprivredu Marijan Rističević otvorio je u Domu Narodne skupštine javno slušanje na temu: „Poljoprivredna politika - pravedna raspodela sredstava podsticaja u planiranju narednog agrarnog budžeta“.

Predsednik Odbora pozdravio je prisutne učesnike koji su došli da daju doprinos u uspešnom sagledavanju teme o kojoj će se danas diskutovati, i dao reč predsednici Narodne skupštine Ani Brnabić.

Ana Brnabić je izrazila zadovoljstvo što se u Narodnoj skupštini danas vodi razgovor o ovoj važnoj temi, jer kako je navela „ne postoji bolje mesto za razgovor i debatu od Narodne skupštine RS, a ona nije tu kako bi u njoj razgovarali samo narodni poslanici kao direktni izabrani predstavnici svih naših građana, već takođe i mesto za razgovor sa poljoprivrednicima, organizacijama civilnog društva, privrednicima i svima ostalima koji na jedan ili drugi način predstavljaju neki segment našeg društva.“ Dodala je da se sa poljoprivrednim predstavnicima sastajala nabrojano puta i da je svaki sastanak dovodio do izvesnih rešenja, ma koliko su razgovori umeli da budu teški. „Nikada to nisu bili laki razgovori i nakon tih razgovora nikada nisu bili svi sasvim srećni i zadovoljni. Uvek mi je bio utisak da postoji veliki antagonizam, zbog čega mi je uvek bilo žao, između različitih poljoprivrednih proizvođača, da ne postoji to zajedništvo i nadam se da ćemo danas uspeti da postignemo dogovor“, navela je Brnabić. Podvukla je da poljoprivredni budžet i budžet za subvencije trebaju da budu potpuno transparentni i da se raspodele u dogovoru između stočara, ratara, povrtara, voćara, pčelara, vinara i svih ostalih, na način da na kraju svi ostvare podršku, te da kao zemlja za sve naše građane, ostvarimo produktivniju i konkurentniju poljoprivredu. „Treba da rasporedimo budžet na način da je poljoprivreda produktivnija, efikasnija, konkurentija, ali takođe da svi vi i vaše porodice, osetite da imate podršku države i kako bi se osetili da imate potpunu izvesnost“, zaključila je predsednica Narodne skupštine.

U uvodnom obraćanju, prisutnima se obratila, u ime ministra poljoprivrede, šumarstva i vodoprivrede, državna sekretarka Livija Pavićević koja se zahvalila na prilici za diskusiju na temu pravedne raspodele sredstava podsticaja u planiranju narednog agrarnog budžeta, kako bi se čuli stavovi, mišljenja i predlozi učesnika. „Naše Ministarstvo prepoznaje značaj participativnog pristupa u kreiranju agrarne politike, koja će biti fer i pravedna prema svim granama poljoprivrede“, rekla je Pavićević. S obzirom na izazove sa kojima suočava poljoprivredni sektor i na ograničenost budžeta u ovoj oblasti, ukazala je na neophodnost za saradnjom i rešenjima koji će obezbediti ravnomernu i pravičnu raspodelu sredstava i podsticaja. Dodala je da se mora imati u vidu balansiranje potreba svih sektora poljoprivredne proizvodnje i akcentovala da je stočarstvo prepoznato kao strateški cilj Republike Srbije koji treba razvijati i unapređivati. „Vaša iskustva i sugestije su nam dragoceni, a pomoći će nam da donesemo najbolje moguće odluke. Iz tog razloga vas pozivam da se aktivno uključite u raspravu i svojim predlozima doprinesete oblikovanju pravedne agrarne politike“, poželevši prisutnima konstruktivnu diskusiju.

Predsednik Odbora za poljoprivredu, šumarstvo i vodoprivredu Marijan Rističević istakao je da Srbija ima gotovo najplodniju zemlju u Evropi, obilje vode, dobru klimu, ali da ne koristi dovoljno te potencijale. Naveo je da se preko 70% naše poljoprivredne proizvodnje koristi za stranu prerađivačku industriju, te da smo postali sirovinska baza za tuđu industriju. Ograničavanje uvoza poljoprivrednih proizvoda ne obezbeđuje se zabranama uvoza, već većom proizvodnjom, većim investicijama i većim podsticajima, konstatovao je Rističević. On je ocenio da su od izuzetnog značaja Sporazum o slobodnoj trgovini na Balkanu (CEFTA), kao i sporazumi o slobodnoj trgovini sa nizom zemalja koje je Srbija potpisala.

Marijan Rističević je u svom obraćanju naveo i da je naša zemlja poslednjih godina izgubila značajan broj grla stoke, a time je i značajno smanjena potrošnja žitarica, kojom se hrani stoka. Ocenio je da to pokazuje da bi podsticaje trebalo usmeriti prvenstveno na stočarstvo. Ocenio je da problem predstavljaju i birokratske prepreke za poljoprivrednike koji se bave stočarstvom. Rističević je naveo da treba zaštititi male proizvođače, jer je pitanje poljoprivrede istovremeno i pitanje demografije, posebno naglasivši značaj podrške voćarima. Razvoj stočarstva, voćarstva i ratarstva garantuje razvoj poljoprivredne i prehrambene proizvodnje u Srbiji, zaključio je Rističević.

Predsednik Odbora predložio je da se osnuje fond za sezonske intervencije iz koga bi se pomagali poljoprivredni proizvođači, kada cene njihovih proizvoda značajno padnu. Istakao je da nije normalno da neka udruženja traže da kreiraju poljoprivrednu politiku i da protestuju blokadom saobaćaja. Ne može manjina da ospori politiku većine. Država nije poslodavac, već prijatelj poljoprivrednicima.

Predsednik Odbora Marijan Rističević istakao je da sve što se uveze od hrane, plati izvozom naše hrane i da se na sve to, ostvaruje suficit koji je od 1.3 do 1.7 milijardi na godišnjem nivou. Kada je reč o stanju stočarstva u Srbiji, naveo je da je Srbija u poslednjih 15 godina izgubila milion i po svinja i zbog, kako kaže, nedovoljne organizovanosti, gubitak u prerađenom mesu iznosi šest miliona evra. Najviše škripi u stočarstvu, zato što naš biljni potencijal omogućuje da uzgajamo 15 miliona svinja i da imamo 2 miliona goveda. Ta vrednost samo s tovnom proizvodnjom, bi bila 15 milijardi evra, gotovo duplo u odnosu na to što u BDP-u iz poljoprivrede proizvodimo danas. Nama je potrebna hitna transfuzija po pitanju priplodnih grla, da bi oživeli stočarstvo, smanjili uvoz, rekao je Rističević. Napomenuo je da Srbija uvozi stočarskih proizvoda, mesa i mleka, za 600 miliona evra i ukazao da bi država trebalo da vidi gde postoje birokratske kočnice za razvoj stočarstva.

Nakon uvodnih obraćanja, reč je data prisutnim predstavnicima i učesnicima javnog slušanja, nakon čega je usledila diskusija, sa ciljem prikupljanja predloga, kojim bi se ova tema unapredila.

Zoran Sandić, član Odbora, istakao je da poljoprivreda treba da bude noseća grana naše privrede. Potrebna je jasna Strategija poljoprivrede na deset godina, koju bi pisala struka i koja bi bila usvojena u Narodnoj skupštni RS. Takođe, poljoprivreda treba da bude izvoznog karaktera i treba nastaviti sa povećavanjem podsticaja u poljoprivredi.

Miroslav Kiš, Udruženje odgajivača goveda rase Limuzin Srbije, rekao je da je potrebno definisati ko je zaista poljoprivrednik. Potrebno je doneti Strategiju poljoprivrede na pet godina, osavremeniti farme, opremu i mehanizaciju. Istakao je problem nepostojanja kontinuiteta subvencija i da sve više uvozimo mleko i meso.

Milovan Jakovljević, Podgolijski zdravi plodovi, Ivanjica, rekao je da bi budžet od 160 milijardi dinara ili 7% republičkog budžeta bio prikladan za 2025. godinu. Produktivnost poljoprivrede je niska. Porebna je revizija IPARD programa, rejonizacija poljoprivredne proizvodnje i da se vodi računa o ravnomernom regionalnom razvoju. Moramo održati prehrambeni suverenitet. Predlog za malinare je da država zakupi hladnjače i pretvori ih u javna skladišta (maline bi se obeležile i čuvale za kasniju prodaju, tj. bolje cene na tržištu).

Jovica Jakšić, Nezavisna asocijacija poljoprivrednika Srbije, predložio je da subvencije dobiju isključivo poljoprivrednici kojima je to osnovna delatnost, odnosno oni koji plaćaju PIO fond, vode knjigu polja i rade plodored. Istakao je i da je budžet za poljoprivredu nedovoljan i da bi ga trebalo povećati na 10% iznosa republičkog budžeta.

Prof. dr Tatjana Brankov, Ekonomski fakultet Novi Sad, istakla je da intenzivno treba raditi na obnavljanju stočnog fonda, čiji proces mora da traje deset godina, a umesto isplata u gotovini za biljnu proizvodnju, treba ulagati u savremenu opremu. Predlog je da se osposobi mehanizam za intervencije na tržištu i hitno uvede institucija Ombudsmana za hranu koji bi se zalagao za uspostavljanje poštenih odnosa između proizvođača, prerađivača i trgovaca.

Zoran Milićević, udruženje SPAS, rekao je da bi se problem viška žitarica rešio kada bi imali veći stočni fond. Ukazao je na nefukcionalnost eAgrara i na nepravednu raspodelu podsticaja u korist ratara, a na štetu stočara.

Nenad Milenković, Donje Pomoravlje Stig, Požarevac, postavio je pitanje zašto se ne isplaćuje obećana subvencija od 17.500 dinara po hektaru za sertifikovano seme iz prošlogodišnjeg dogovora sa tadašnjom premijerkom Anom Brnabić. Po njegovim rečima, sadašnji agrarni budžet je nedovoljan za podršku poljoprivrednicima i da bi trebalo da se poveća na 9,8% republičkog budžeta ili sa sadašnjih 105 milijardi dinara na 180 milijardi dinara, što je inače predviđeno Strategijom poljoprivrede do 2024. godine.

Milija Miletić, član Odbora, je rekao da je potrebno isplatiti zaostale obaveze, unaprediti eAgrar i da se stavi veći akcenat na poljoprivrednu stručnu službu, veterinarske stanice, autohtone rase i područja sa otežanim uslovima rada u poljoprivredi.

Goran Vasić, Udruženje proizvođača mleka Mačvanskog okruga, ukazao je na potebu da se definiše ko je poljoprivrednik. Predlog je da se 17.000 dinara za sertifikovano seme isplati kao stimulacija onima koji su zaista poljoprivrednici, i nisu po nekom drugom osnovu osigurani preko PIO fonda.

Božo Joković, Udruženje naše voće Srbije, rakao je da je potrebna dugoročna Strategija poljoprivrede po sektorima u poljoprivredi u raspodeli budžeta RS. Takođe, potrebno je doneti nov Zakon o poljoprivredi i ruralnom razvoju i organizovati proizvođačke organizacije koje će rešiti pitanje primarne proizvodnje, prerade i plasmana.

Dušan Nikezić, član Odbora, naveo je da bez jake poljoprirede u Srbiji nema života. Poljoprivrednici danas nisu dobili odgovor šta je sa dogovorom pojedinih poljoprivrednih udruženja i bivše premijerke Ane Brnabić od prošle godine i subvencijom za sertifikovano seme, zašto eAgrar ne funkcioniše, zašto kasni povraćaj akcize za gorivo i premije za mleko. Po njegovim rečima, vlast šeta i iscrpljuje poljoprivrednike od sastanka do sastanka. Dodao je da su svi nezadovoljni, ratari, stočari voćari jer je poljoprivredna politka konfuzna, a posledica takve politike je uvoz mesa, mleka i proizvoda od tih sirovina za 600 miliona evra.

Nenad Budimović, Privredna komora Srbije, istakao je da bi nacionalni interes trebao da bude proizvodnja hrane. Interventnim merama treba da se poveća broj grla stoke kroz uvoz.(steone junice, nazimice). Paralelno treba raditi na povećanju broja grla stoke u postojećoj populaciji primenom vrlo bitnih zootehničkih mera u stočarskoj proizvodnji kao što je embriotransfer i veštačka inseminacija kod svinja. Predlog je i da se odvoji premija za ovčije mleko od kravljeg mleka i osnuje kompenzacioni fond.

Mikloš Nađ, Savez Agrarnih Udruženja Vojvodine, istakao je da je trenutna raspodela budžeta dobra, jer nema boljeg, a da ono što je dogovoreno treba da se ispuni. Predlog je da se 17.000 dinara za semensku robu razvrsta tako da jedan deo ide za semensku robu, drugi deo za veštačko đubrivo a treći deo za hemikalije.

Olivera Latinović, Nacionalna asocijacija odgajivača goveda Srbije, istakla je da treba ulagati u opremu i mehanizaciju (da se vrate podsticaji za robote za mužu i pojenje teladi) i da budu povoljniji krediti za poljoprivrdnike.

Dragan Jonić, zamenik člana Odbora, istakao je da se ovo Javno slušanje održava kako bi čuli predloge i sugestije naših poljoprivrednika. Izneo je podatak da naš godišnji izvoz hrane iznosi 5 milijadi evra, dok Belgija izvozi deset puta više od nas. Najveći problem u Srbiji je uvoznički lobi, a autohtone rase su naše bogatstvo.

Balaž Mihal, Udruženje poljoprivrednika Stara Pazova, ukazao je na problem da južno od Save i Dunava sela odumiru, a da se u Vojvodini vrši tajkunizacija zemlje.

Slobodan Ilić, član Odbora, rekao je da još nisu isplaćene sve subvencije, da su poljoprivrednici sve siromašniji, povećan je uvoz mleka i mesa, a tajkuni kupuju zemlju po Vojvodini. Ukazao je i na problem nedolaska ministra poljoprivrede, šumarstva i vodoprivrede dr Aleksandra Martinovića na Javno slušanje. Takođe, eAgrar ne funkcioniše kako treba a dizel je preskup za poljoprivrednike.

Ivana Stamatović, član Odbora, rekla je da Javne rasprave nisu tu da se vode politički govori, već je potreban dijalog i predlozi koji su konstruktivni.

Dr Milija Palamarević, Udruženje odgajivača goveda Centralne Srbije, istakao je da je stočni fond desetkovan, naročito južno od Save i Dunava. Potrebno je dovesti stručne ljude u Ministarstvo poljoprivrede, šumarstva i vodoprivrede. Predlog je da se očisti registar grla stoke, pa onda da se donesu određene mere. Potrebno je usmeriti sredstva ka povećanju broja grla stoke. Takođe, akcenat da se stavi na odgoj ženskog podmlatka iz sopstvenog zapata i svojih štala.

Branislav Gulan, Centar za razvoj sela, poljoprivrede i negovanje tradicije, rekao je da analiza Strategije poljoprivrede nije urađena. Po njegovim rečima, poljoprivreda nije strateška grana u Srbiji. Takođe, Strategija poljoprivrede je Ustav u poljoprivredi.

Dejan Trajković, Udruženje proizvođača mleka „Naše mleko“, ponovio je zahteve koji su dogovoreni između predstavnika Vlade i pojedinih poljoprivrednih udruženja u Kisaču, u novembru mesecu 2023. godine, a koji nisu ispunjeni. Dogovoreno je: isplata svih dosadašnjih javnih poziva i raspisivanje javnog poziva 17.000 dinara za sertifikovano seme; javni poziv za parcele po drugom osnovu; javni poziv za 100.000 dinara po junici; analiza tržišta i kontrola uvoza mleka; hitno ukidanje zabrana izvoza rafinisanog i nerafinisanog ulja; analiza tržišta i uređenje berze; saglasnost sedam udruženja u izradi desetogodišnjeg plana poljoprivrednog i ruralnog razvoja.

Đorđe Grujić, Udruženje za zaštitu poljoprivrednika Asocijacija 2022, izneo je predlog formiranja Radnog tela pri Ministarstvu poljoprivrede, šumarstva i vodoprivrede koje bi kontrolisalo šta se uvozi, osnivanje Poljoprivredne komore i Poljoprivredne razvojne banke.

Prof. dr Cvijan Mekić, Eko selo Dudovica, izneo je predlog da se formira Uprava za stočarstvo i određeni koordinatori za grane poljoprivredne proizvodnje. Takođe, Ministarstvo poljoprivrede, šumarstva i vodoprivrede ne uvažava dovoljno Zaključke koje donosi Odbor za poljoprivredu, šumarstvo i vodoprivredu.

Dr Rodoljub Živadinović, predsednik pčelarskih organizacija Srbije, rekao je da se poljoprivrednici treba da se organizuju u jedinstvenu organizaciju. Cilj treba da bude da se suzbije lažni med, rakija i vino, pri čemu bi se godišnje u budžetu uštedelo oko milijardu evra.

Ratko Aksentijević, Udruženje Golija, izneo je predlog da se podsticaji u organskom stočarstvu isplaćuju po grlu. Takođe, treba da se vrate podsticaji za krave dojilje.

Miloš Pavlović i Ljubiša Radisavljević, udruženje SPAS, predložili su da se vrati lovačka sekcija Gokčanica, koja je po njima nepravedno ukinuta.

Ljubiša Nektarijević, Volim selo svoje, predložio je da agrarni budžet bude 10% iznosa republičkog budžeta. Potrebno je da stočarstvo bude 40-50% od ukupne poljoprivredne proizvodnje. Zatim, važno je da se uredi PIO osiguranje poljoprivrednika.

Za kraj javnog slušanja, donet je Predlog zaključka o kojem će Odbor za poljoprivredu, šumarstvo i vodoprivredu odlučivati na jednoj od narednih sednica.

Predlog zaključka glasi:

Odbor preporučuje posle Javnog slušanja održanog 12. jula 2024. godine na temu: Poljoprivredna politika - pravedna raspodela sredstava podsticaja u planiranju narednog agrarnog budžeta, Vladi i nadležnim ministarstvima da se obezbede dodatna sredstva za obnavljanje našeg stočarstva (to ne isključuje sredstva koja već postoje).

Odbor preporučuje da se obezbede dodatna sredstva u razdelu Ministarstva poljoprivrede, šumarstva i vodoprivrede, Uprava za agrarna plaćanja radi efikasnije isplate podsticaja planiranih Zakonom o podsticajima i Uredbom o raspodeli tih podsticaja.

Odbor preporučuje i da 35.000 dinara plus 5.000 dinara iz razgovora u Kisaču (između predstavnika Vlade i pojedinih poljoprivrednih udruženja novembra 2023.godine)ne bude tabu tema da se ta prava ostvare. Preporuka je da taj hektar bude pokriven uslovnim grlom, zasadima voća ili povrćem.

Posle Javnog slušanja Odbor i dalje ostaje pri stavu da naša poljoprivredna proizvodnja treba da bude namenjena razvoju našeg stočarstva i prerađivačke industrije.

Javno slušanje je završeno u 18.30 časova.

Dostavljeno:

u Narodnoj skupštini Republike Srbije:

- predsedniku;

- članovima Odbora za poljoprivredu, šumarstvo i vodoprivredu